*Regal de cultură și istorie la Salonul de carte al M.A.I

Timp de trei zile, între 30 octombrie și 1 noiembrie 2024 la Centrul Cultural M.A.I a avut loc Salonul de carte juridică, polițistă și civică, veritabil festival cultural în care și-au dat mâna istoria, literatura și spiritualitatea. Fundația literar-istorică Stoika a fost prezentă cu stand propriu, în care au fost expuse cărți scrise de președintele Florian Laurențiu Stoica și alți membri ai organizației, precum și numeroase reviste Independența Română – Independența prin cultură. Salonul de carte a debutat cu o ceremonie de deschidere, urmată de activități organizate și efectuate de cadre ale M.A.I.

Evenimentul principal al primei zile a fost cel susținut de Fundația literar-istorică Stoika, moderat de președintele organizației, Florian Laurențiu Stoica, la care a participat un numeros public alcătuit din oameni de cultură, scriitori, istorici, jurnaliști, profesori, studenți, reprezentanți ai editurilor prezente ș.a. Programul evenimentului a inclus prelansarea cărții lui Florian Laurențiu Stoica, Lumini abisale (volum de eseuri), prezentarea fundației și a unor cărți scrise de membrii acesteia, precum și a revistei Independența Română – Independența prin cultură.

Au susținut cuvântări: Doina Bârcă, Ioana Stuparu, Tatiana Rădulescu, Eugenia Duță, Doina Ghițescu, Geo Călugăru, Gheorghe Țiclete, Ionel Marin, Nicu Doftoreanu, Corneliu Zeana și Ștefan Păun, care au subliniat calitatea activităților culturale desfășurate în cadrul Fundației și revistei menționate. Prima zi s-a încheiat cu un eveniment organizat de Eugenia și Serghei Duță, constând în lansări de carte ale unor scriitori precum: Doina Bârcă, Maria Petrescu, Vilia Banța, Florentin Popescu, Victor Athanasiu ș.a.

Printre invitații care au luat cuvântul se numără și Ioana Stuparu, Geo Călugăru și Florian Laurențiu Stoica. A doua zi a Salonului a fost consacrată memoriei generalului de brigadă (rtr.) Nicolae Rotaru – scriitor, poet, jurnalist, profesor, autor a peste 150 de cărți, plecat de curând la ceruri. Au adus omagii celui dispărut (în ordinea de pe afiș): Petre Crăciun, Valentin Uban, Marian Nencescu, Geo Călugăru, Ionel Marin, Florentin Popescu, Doina Bârcă, Maria Petrescu, Victor Athanasiu, Mihai Epure, Nicolae Vasile, Dorel Vidrașcu, Sorin Mihăilescu, Alin Avram și invitații speciali, general de aviație (rtr) Radu Theodoru și Ion I. Brătianu, iar actrița Doina Ghițescu a recitat din creația regretatului autor.

În ultima zi a Salonului a avut loc dezbaterea cu tema Pledoarie pentru studierea istoriei comunismului în România. 35 de ani de la Revoluția din decembrie 1989, organizată de Fundația și Editura Speteanu. Au participat istorici, scriitori, jurnaliști, militari etc. și au susținut comunicări (în ordinea intrării în scenă): Viorel Speteanu, Horațiu Măndășescu, Vasile Vintilescu, Corneliu Zeana, Ioana Stuparu, Alexandru Ștefan și Geo Călugăru care au subliniat importanța studierii istoriei și stabilirii adevărului istoric, inclusiv cu privire la Revoluția din decembrie 1989.

Cu acest prilej, a fost prezentată și cartea lui Ștefan Păun, Schimbarea centrului de putere în Revoluția din decembrie 1989 din București, precum și revista Independența Română – Independența prin cultură, care, în paginile ei găzduiește și articole de istorie. Salonul de carte al M.A.I s-a încheiat cu festivitatea de decernare a distincțiilor, ocazie cu care, directorul Centrului Cultural, comisar-șef Alin Avram, a înmânat Fundației literar-istorice Stoika o diplomă de excelență, împreună cu invitația de a reveni și în viitor la acest adevărat regal de istorie și cultură. Redacția

Contents